b'\n_START_ARTICLE_\nIztok\n_START_SECTION_\nIzvor imena\n_START_PARAGRAPH_\nIme Iztok se povezuje s starocerkveno slovansko besedo iztok\xc2\xa0\xc2\xbbvzhod\xc2\xab, rusko vostok, hrva\xc5\xa1ko istok, srbsko istok. Besedo vostok etimologi razlagajo kot dobesedno prevedenko iz gr\xc5\xa1ke besede anatol\xc3\xa9\xc2\xa0\xc2\xbbvzhod\xc2\xab\xc2\xa0(iz tega tudi ime Anatolij, skraj\xc5\xa1ano Tolja, ter Anatolija\xc2\xa0\xc2\xbbvzhodna de\xc5\xbeela\xc2\xab), ali pa kot dobeseden prevod iz latinske besede oriens, v rodilniku orientis (iz tega pa imena Orientius, Oriencij)\n_START_SECTION_\nPogostost imena\n_START_PARAGRAPH_\nPo podatkih Statisti\xc4\x8dnega urada Republike Slovenije je bilo na dan 31. decembra 2007 v Sloveniji 3.152 oseb z imenom Iztok. Ime Iztok med vsemi slovenskimi imeni po pogostosti uporabe zavzema 79. mesto.\n_START_SECTION_\nOsebni praznik\n_START_PARAGRAPH_\nIme Iztok je v koledarju skupaj z Oriencijem, god praznuje 11. maja.\n_START_SECTION_\nZanimivost\n_START_PARAGRAPH_\nV slovenski prostor je ime Iztok pri\xc5\xa1lo v romanu Frana Sale\xc5\xa1kega Fin\xc5\xbegarja Pod svobodnim soncem, kjer je Iztok glavni junak.'